Imtella' Jannar 1, 2021 - Aġġornata 1 Ta' Jannar, 2021 8:38pm Tabib tal-familja bi kważi erbgħin sena ta' servizz fil-komunità beda s-sena l-ġdida fiduċjuż li ma jdumx ma jkompli jgħix ħajtu man-nies f'servizz lill-pazjenti li jqishom bħala l-ħbieb tiegħu. It-tabib ilu xahrejn u nofs ma jersaq lejn il-klinika u ma jara pazjenti fid-djar wara li marad bil-Covid. Kien f'periklu serju li jmut u tpoġġa fuq ventilator fl-ITU. Jistqarr li kien miraklu li rkupra u għal dan jirringrazzja lil Alla u n-nies li talbu għalih. Iċ-Chairman tad-Dipartiment tal-Anestestija u l-Kura Intensiva Dr. Carmel Abela qal "qisu żewġ terzi tal-pazjenti li jispiċċaw fuq il-ventilator ma jgħixux." Daqshekk tkun serja l-qagħda ta' pazjent fuq ventilator – magna li tgħinu jieħu n-nifs . . . u għalhekk is-sodisfazzjon kbir tal-professjonisti meta pazjent joħroġ mill-ITU u jinġabar mal-familja. Iċ-Charge Nurse ITU, Annabelle Abela qalet "case in point kellna li Dr Ferriggi li joqgħod fir-raħal tiegħi, jiġifieri nafu u tieħu gost." Ir-Rabat, it-Tabib Joseph Ferriggi jafu kulħadd! Ilu 39 sena jaħdem bħala tabib tal-familja. "Jien mill-bidu tal-pandemija dejjem kont bil-PPE, bil-gear kollu nara l-pazjenti u ħafna pazjenti qalu dan kif jista' jkun ħadha! Imma għalkemm inti tieħu l-prekawzjonijiet kollha dan l-invisible virus, li ma tafx fejn qiegħed, jattakka mal-ewwel opportunità". Irrakkonta li l-bozza l-ħamra xegħlet meta għal jumejn sħaħ kellu għejja kbira. Fit-22 ta' Ottubru, hu stess ċempel għall-ambulanza. Qal li fl-isptar ma ngħatax riżultati sbieħ. Il-COVID kien ħalla effetti. "L-affarijiet kienu tant li kont fil-periklu tal-mewt. Li nista' ngħidlek bħala xjentist hu li kelli 70% mortality rate żguri, li mhix ċajta. Ic-chest x-ray u l-blood oxygen ma kinux sbieħ. Iddaħħalt l-ITU u filgħaxija stess ġie deċiż li nitpoġġa fuq ventilator biex niġġieled il-covid aħjar." Dam rikoverat l-ITU 17-il ġurnata. Staqsejtu x'jiftakar minn dawk il-jiem. Wieġeb li meta persuna titpoġġa fuq ventilator, tingħata mediċina li tħeddlek u ma tkunx f'sensik jew mhux f'sensik għalkollox. Effett tagħha huma alluċinazzjonijiet, fejn fiżikament taħseb li qed tgħix f'dinja oħra. Hekk jiftakar li ġralu Dr Ferriggi fil-fażi meta ma kienx mitluf għal kollox minn sensih. "Kont nara lin-nurses u t-tobba għaddejjin kollha lebsin il-PPE. Dan ma tagħraf lil ħadd għax għajnejn biss tara, ikunu bil-visor, maskra, etc. u tad-daħk din jiġifieri, għax ma kontx naf jien jiġifieri, dawn kont qed naħsibhom xi aljeni li little I knew li huma n-nurses u t-tobba. Qishom aljeni serquna biex jagħmlu l-esperimenti fuqna." Malli nħareġ mill-ITU, qatta' 12-il ġurnata fit-Taqsima tal-Mard Infettiv sakemm wara kważi xahar l-isptar, fid-19 ta' Novembru ntbagħat id-dar. "Però biex in-nies ma jaħsbux li din hi xi ħaġa ħafifa, tlift 14 kilos. Il-14 kilos ikun hemm muscle wasting. L-ewwel darba li nżilt fuq saqajja ma stajtx noqgħod jiġifieri. Kelli bżonn l-għajnuna u ġejt mill-isptar I had to use a walking frame. Għal madwar sebat'ijiem kelli nuża walking frame." Mill-esperjenza tiegħu f'xifer il-mewt, irringrazzja lil Alla, lin-nies għat-talb u l-messaġġi tagħhom, u lill-konsulenti, tobba u infermiera fl-Isptar Mater Dei. "Għext jiem ta' moribond, u it was the help it-talb żgur u jien għalija it was a miraculous recovery. Qed ngħidha bħala tabib u bħala xjentist jiġifieri." Wara kważi u xahar u nofs id-dar, Dr Ferriggi stqarr li issa jħossu li rkupra u qed jistenna l-vaċċin. "La semmejt il-vaċċin, meta jasal il-waqt tiegħu se nieħdu. Nixtieq li kull min jista' jieħdu jieħdu għax dan hu l-uniku ċans biex neqirdu din il-pandemija. Jien jiddispjaċini oġġett wieħed li għadna daqsxejn irresponsabbli u rridu ndaħħlu lilna nfusna li ma nistgħux nerħu s-social distancing, il-wearing of the mask." It-Tabib Joseph Ferriggi jixtieq li meta jasal il-mument li joħroġ mid-dar, ikompli jġorr il-bagalja ta' tabib tal-familja. "being a family doctor, mhux sempliċiment tikkura, tkun taf il-familji, tkun taf il-problemi tagħhom, oltre minn tal-mediċina. Jien għext ħajti man-nies u nixtieq inkompli ngħixha man-nies . . . u nagħti s-servizz tiegħi lill-pazjenti tiegħi."